คปภ.ปรับประกันยื้อจ่ายสินไหม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

‘ฟีนิกซ์เอเพ็กซ์’โดนหางเลข
ยื่นรมว.คลังฟันฟินันซ่าอีกรอบ
โพสต์ทูเดย์ — คปภ.เปิดเผยรายชื่อบริษัทที่ถูกสั่งปรับกรณีเงินกองทุนต่ำ และประวิงจ่ายสินไหมทดแทนประชาชน
ฝ่ายคดี สำนักงานคณะกรรมการ กำกับและส่งเสริมการประกอบธุรกิจประกันภัย เปิดเผยรายชื่อบริษัทประกันภัยที่ถูกลงโทษเปรียบเทียบปรับ ณ วันที่ 5 เม.ย. 2553 ประกอบด้วย บริษัท ฟินันซ่าประกันชีวิต เนื่องจากดำรงเงินกองทุนไม่ครบตามกฎหมาย ซึ่งมีมติสั่งปรับมาตั้งแต่วันที่ 25 เม.ย. 2551 โดยมีเงินกองทุนต่ำกว่ากฎหมายจำนวน 1,008.71 ล้านบาท
นอกจากนี้ คปภ.ได้สั่งปรับบริษัทที่ประวิงการจ่ายค่าสินไหมทดแทน ประกอบด้วย บริษัท ลิเบอร์ตี้ประกันภัย ที่ถูกสั่งปรับมา 6 ครั้ง ตั้งแต่วันที่ 25 เม.ย. 2551 บริษัท ศูนย์สุขภาพแห่งประเทศไทย ถูกสั่งปรับ 2 ครั้ง บริษัท ฟีนิกซ์ ประกันภัย (ประเทศไทย) สั่งปรับเมื่อวันที่ 11 มี.ค. 2553 และบริษัท เอเพ็กซ์ประกันสุขภาพ เมื่อวันที่ 11 มี.ค. 2553
สำหรับความคืบหน้าในการแก้ไขปัญหาฐานะเงินกองทุนของบริษัท ฟินันซ่าประกันชีวิต ทาง คปภ. ได้ทำหนังสือถึงรัฐมนตรีว่าการกระทรวงการคลัง เพื่อเสนอให้แต่งตั้งคณะกรรมการเข้าควบคุมกิจการเป็นครั้งที่ 2 ระหว่างที่บริษัทอยู่ในกระบวนการหาผู้ร่วมทุนรายใหม่ เพื่อควบคุมการทำงานภายในและเป็นตัวกลางในการเจรจาหาผู้ร่วมทุนรายใหม่ 
ก่อนหน้านี้นางจันทรา บูรณฤกษ์ เลขาธิการ คปภ. กล่าวว่า มีนักลงทุนจากยุโรปสนใจเข้าลงทุนในบริษัท ฟินันซ่า นอกเหนือจากธนาคารอิสลามที่จะเข้าถือหุ้นในสัดส่วน 49% 
อย่างไรก็ตาม ถึงวันนี้ยังไม่มีความคืบหน้าเรื่องการเพิ่มทุนใหม่ ทำให้การฟื้นฟูกิจการของบริษัท ฟินันซ่า ยังไม่สามารถกระทำได้ โดยมีเงินทุนจดทะเบียนจำนวน 34.37 ล้านบาทเท่านั้น ซึ่งเป็นผลมาจากการลดมูลค่าหุ้นที่ตราไว้ถึง 2 ครั้งเพื่อล้างขาดทุนสะสม แต่ก็ยังไม่เพียงพอ
ขณะที่บริษัท ลิเบอร์ตี้ประกันภัย ที่มีปัญหาเงินกองทุนต่ำกว่ากฎหมายกำหนด 134 ล้านบาทนั้น ทาง นพ.พฤติชัย ดำรงรัตน์ รมช.คลัง ยืนยันว่า บริษัทดังกล่าวได้ทำการปรับปรุงฐานะการเงินได้ตามเกณฑ์ที่กฎหมายกำหนดแล้ว
สำหรับเหตุผลที่ทาง คปภ. มีการประกาศรายชื่อบริษัทที่ประวิงการจ่ายเงินค่าสินไหมทดแทน และประกาศรายชื่อบริษัทที่มีเงินกองทุนต่ำกว่ากฎหมายกำหนด เพื่อเป็นข้อมูลให้ประชาชนทั่วไปใช้ในการตัดสินใจซื้อประกันชีวิตและซื้อประกันภัยในโอกาสต่อไป